b'\n_START_ARTICLE_\nDietmar Hamann\n_START_PARAGRAPH_\nDietmar "Didi" Hamann (s. 27. elokuuta 1973 Waldsassen, Baijeri, Saksan liittotasavalta) on saksalainen jalkapalloilija, pelipaikaltaan keskikentt\xc3\xa4pelaaja._NEWLINE_Hamann aloitti aikuisten  uransa FC Wacker M\xc3\xbcnchenin joukkueessa. 1989 h\xc3\xa4n siirtyi Bayern M\xc3\xbcncheniin, miss\xc3\xa4 h\xc3\xa4n voitti kahdesti Saksan mestaruuden (1993/94 ja 1996/97), UEFA-cupin (1995/96), Saksan liigacupin (1997/98) ja Saksan Cupin (1997/98). Kaudeksi 1998/99 h\xc3\xa4n siirtyi Englantiin Newcastle Unitediin, miss\xc3\xa4 h\xc3\xa4n pelasi vain yhden kauden ennen siirtymist\xc3\xa4\xc3\xa4n Liverpooliin. Liverpoolissa Hamann voitti Liigacupin kahdesti (2000/01 ja 2002/03), FA Cupin (2000/01), UEFA-cupin (2000/01), Mestarien liigan (2004/05) ja UEFA Super Cupin (2005/06). Kaudeksi 2006/2007 Hamann siirtyi Manchester Cityyn, jossa pelasi kev\xc3\xa4\xc3\xa4seen 2009 saakka. _NEWLINE_Toukokuussa 2010 Hamann allekirjoitti yksivuotisen pelaajavalmentajasopimuksen MK Donsin kanssa. H\xc3\xa4n p\xc3\xa4\xc3\xa4tti pelaajauransa helmikuussa 2011, jolloin siirtyi apuvalmentajaksi Leicesteriin. H\xc3\xa4n toimi Stockport Countyn managerina saman vuoden hein\xc3\xa4kuusta marraskuuhun._NEWLINE_Saksan maajoukkueessa Hamann pelasi vuosina 1997\xe2\x80\x932005 kaikkiaan 59 maaottelua, joissa teki viisi maalia. H\xc3\xa4n oli joukkueessa voittamassa hopeaa 2002 MM-kisoista. H\xc3\xa4n pelasi my\xc3\xb6s MM-kilpailuissa 1998 sek\xc3\xa4 EM-kilpailuissa 2000 ja 2004.'